27.12.2022
EL
Επίσημη Εφημερίδα της Ευρωπαϊκής Ένωσης
C 493/157 Τετάρτη 8 Ιουνίου 2022
26.
επιδοκιμάζει τους νέους κανόνες σχετικά με τα τέλη των πλοιοκτητών και ευελπιστεί ότι τόσο αυτό όσο και άλλες βελτιώσεις που επήλθαν στο πρωτόκολλο, συμπεριλαμβανομένης της δυνατότητας των σκαφών της Ένωσης να εκφορτώνουν, σε εξαιρετικές περιστάσεις, τα αλιεύματά τους σε λιμένες εκτός Μαυριτανίας, θα οδηγήσουν σε καλύτερη αξιοποίηση των διαθέσιμων αλιευτικών δυνατοτήτων στο μέλλον· 27. επικροτεί και αναγνωρίζει το γεγονός ότι πλοιοκτήτες της Ένωσης με μηχανότρατες-ψυγεία πελαγικής αλιείας και σκάφη αλιείας γαρίδας που αλιεύουν στο πλαίσιο του πρωτοκόλλου θα πρέπει να εξακολουθήσουν να συμβάλλουν, εν είδη αμοιβής σε είδος, στην πολιτική διανομής ιχθύων σε ανθρώπους που έχουν ανάγκη, με τη δέσμευση του 2 % των πελαγικών αλιευμάτων τους που μεταφορτώνονται ή εκφορτώνονται στο τέλος μιας αλιευτικής εξόρμησης για την εθνική εταιρεία διανομής ψαριών (Société nationale de distribution de poisson)· επισημαίνει ότι η τοπική κατανάλωση ιχθύων αυξάνεται στη Μαυριτανία· καλεί την Επιτροπή και τις μαυριτανικές αρχές να διασφαλίσουν ότι η συνεισφορά αυτή θα φθάσει πραγματικά στον πληθυσμό και δεν θα καταλήξει σε εργοστάσια ιχθυάλευρων· 28.
υπογραμμίζει τη δέσμευση όλων των αλιέων στα σκάφη της ΕΕ να εφαρμόζονται οι αρχές και τα δικαιώματα που προστατεύονται από την Διεθνή Οργάνωση Εργασίας (ΔΟΕ), προκειμένου να εξαλειφθούν οι διακρίσεις στην απασχόληση και την εργασία· εκτιμά ότι εν λόγω εφαρμογή θα πρέπει να ελέγχεται· 29. επιδοκιμάζει την απασχόληση ειδικευμένων Μαυριτανών ναυτικών σε σκάφη της Ένωσης με συμβάσεις που τηρούν τα πρότυπα της ΔΟΕ και περιλαμβάνουν παροχή κοινωνικής ασφάλισης· ζητεί να καταβληθούν μεγαλύτερες προσπάθειες για την απασχόληση ασκουμένων προκειμένου να αυξηθεί ο αριθμός των ειδικευμένων ατόμων στο τομεακό πρόγραμμα· 30.
καλεί την Επιτροπή να συμπεριλάβει τις ΣΣΒΑ ως βασικό στοιχείο της εταιρικής σχέσης της ΕΕ με την Αφρική·
31.
επικροτεί τα έργα που χρηματοδοτούνται από την αναπτυξιακή βοήθεια της ΕΕ στη Μαυριτανία, όπως το «Promopeche» που αποσκοπεί στη δημιουργία θέσεων εργασίας και στην κατάρτιση νέων στον τομέα της παραδοσιακής αλιείας· καλεί την Επιτροπή να βελτιώσει την ευθυγράμμιση και τη συνοχή μεταξύ της ΣΣΒΑ και των Στόχων Βιώσιμης Ανάπτυξης (ΣΒΑ) των Ηνωμένων Εθνών· 32. τονίζει ότι η αλιεία, συμπεριλαμβανομένης της αλιείας μικρής κλίμακας, αποτελεί σημαντικό τομέα για την οικονομία της Μαυριτανίας και είναι ουσιαστικής σημασίας για την οικονομική ανάπτυξη της χώρας, την επισιτιστική ασφάλεια, τη διατροφή και τις ευκαιρίες απασχόλησης, ιδίως για τις γυναίκες και τους νέους, καθώς και για τη διασφάλιση βιώσιμης και χωρίς αποκλεισμούς οικονομικής ανάπτυξης για όλους· υποστηρίζει, επομένως, τη λήψη μέτρων για τη σημαντική αύξηση της ανθεκτικότητας των τοπικών φορέων, συμπεριλαμβανομένων των μικρών οικογενειακών επιχειρήσεων και των παράκτιων κοινοτήτων, στις συνέπειες της κλιματικής αλλαγής και της διάβρωσης των ακτών· επιμένει ότι οι επενδύσεις στην αλιεία πρέπει να ευθυγραμμίζονται σαφώς με τους ΣΒΑ του ΟΗΕ και να μην θέτουν σε κίνδυνο τις ανάγκες των παράκτιων κοινοτήτων· επιμένει ότι η χρηματοδοτική συνεισφορά που προβλέπεται στο πλαίσιο της νέας συμφωνίας θα πρέπει να κατανεμηθεί κατά τρόπο που να λαμβάνει υπόψη τον θεμελιώδη ρόλο των παράκτιων κοινοτήτων· 33.
ζητεί την προώθηση της τοπικής και περιφερειακής οικονομικής ανάπτυξης και την ενίσχυση των παράκτιων κοινοτήτων που εξαρτώνται από τους θαλάσσιους πόρους και, ως εκ τούτου, πρέπει να ενσωματωθούν συμμετέχουν πλήρως στη διαχείριση των θαλάσσιων και παράκτιων περιοχών· υπενθυμίζει ότι η αποκατάσταση της θαλάσσιας και παράκτιας βιοποικιλότητας στηρίζει τις παράκτιες κοινότητες και συμβάλλει στον μετριασμό της κλιματικής αλλαγής και στην προσαρμογή σε αυτήν· υπογραμμίζει την ανάγκη τακτικής διαβούλευσης με τις παράκτιες κοινότητες καθ’ όλη τη διάρκεια της διαδικασίας εφαρμογής· 34. αναγνωρίζει ότι οι αγορές και οι παραγωγοί της ΕΕ εξαρτώνται από τις εισαγωγές ψαριών από τη Μαυριτανία, μεταξύ άλλων χωρών, προκειμένου να διασφαλιστεί η διαθεσιμότητα τροφίμων στους καταναλωτές της ΕΕ· 35.
ζητεί οι περαιτέρω προσπάθειες της ΕΕ στο πλαίσιο της εν λόγω ΣΣΒΑ να επικεντρωθούν στον τερματισμό των επιζήμιων και μη βιώσιμων αλιευτικών επιδοτήσεων στο πλαίσιο του Παγκοσμίου Οργανισμού Εμπορίου και άλλων διεθνών οργανισμών, με ιδιαίτερη έμφαση στην παράνομη αλιεία· 36.
ζητεί να τηρείται και να εφαρμόζεται δεόντως το νομικό κεκτημένο της ΕΕ, συμπεριλαμβανομένων των αποφάσεων του Δικαστήριο της Ευρωπαϊκής Ένωσης, στον τομέα της αλιείας στη Μαυριτανία και στην ευρύτερη περιοχή· 37. αναθέτει στην Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή, καθώς και στις κυβερνήσεις και στα εθνικά κοινοβούλια των κρατών μελών και της Ισλαμικής Δημοκρατίας της Μαυριτανίας.